b'\n_START_ARTICLE_\nSelkirkreksas\n_START_PARAGRAPH_\nSelkirkreksas (angl. Selkirk Rex) \xe2\x80\x93 ka\xc4\x8di\xc5\xb3 veisl\xc4\x97. Populiari JAV, Europoje beveik ne\xc5\xbeinoma.\n_START_SECTION_\nIstorija\n_START_PARAGRAPH_\n1987 m. JAV neveislini\xc5\xb3 ka\xc4\x8di\xc5\xb3 vadoje aptiktas garbanoto kailio ka\xc4\x8diukas. Atsirado entuziast\xc5\xb3, norin\xc4\x8di\xc5\xb3 i\xc5\xa1vesti nauj\xc4\x85 veisl\xc4\x99 \xe2\x80\x93 ka\xc4\x8diukas kry\xc5\xbemintas su pers\xc5\xb3 kat\xc4\x97mis. Tai daryta s\xc4\x85moningai: dauguma reks\xc5\xb3 tipo ka\xc4\x8di\xc5\xb3 (vokie\xc4\x8di\xc5\xb3 reksai, devonreksai, kornreksai) yra liesos ir laibos. Selkirkreksai, tuo tarpu, yra kresnos, masyvios stambi\xc5\xb3 kaul\xc5\xb3 kat\xc4\x97s apvalia galva._NEWLINE_Garbanoto selkirkrekso kailiuko genas yra dominuojantis, tod\xc4\x97l pirma selkirkreks\xc5\xb3 ir pers\xc5\xb3 ka\xc4\x8di\xc5\xb3 karta buvo vien garbanoti ka\xc4\x8diukai. Tiesa, buvo tiek ilgaplauki\xc5\xb3, tiek trumpaplauki\xc5\xb3 jaunikli\xc5\xb3._NEWLINE_Tai dar nenusistov\xc4\x97jusi veisl\xc4\x97. Selkirkreksai kry\xc5\xbeminami ir su egzoti\xc5\xa1kosiomis bei Amerikos trumpaplauk\xc4\x97mis kat\xc4\x97mis, norint pataisyti galvos form\xc4\x85.\n_START_SECTION_\nCharakteris\n_START_PARAGRAPH_\nTai draugi\xc5\xa1kos, meilios ir \xc5\xa1velnios kat\xc4\x97s. M\xc4\x97gsta \xc5\xbemoni\xc5\xb3 draugij\xc4\x85, puikiai tinka vaikams. Gerai sutaria su kitomis kat\xc4\x97mis ir \xc5\xa1unimis. \xc5\xbdvitrios, m\xc4\x97gsta karstytis. Jei nuo ma\xc5\xbeens auga kambaryje, suaugusios nesiver\xc5\xbeia \xc4\xaf lauk\xc4\x85.\n_START_SECTION_\nFizin\xc4\x97s savyb\xc4\x97s\n_START_PARAGRAPH_\nSelkirkrekso k\xc5\xabnas sta\xc4\x8diakampio formos, kresnas. Tai raumeningos, stambi\xc5\xb3 kaul\xc5\xb3 kat\xc4\x97s. Kojos vidutinio ilgumo, letenos didel\xc4\x97s ir apvalios. Uodega stora, galas bukas._NEWLINE_Galva apvali, plati, tarp aki\xc5\xb3 matysi \xc4\xafdubimas. Ausys gana toli viena nuo kitos, vidutinio dyd\xc5\xbeio, apskritais galiukais. Akys did\xc5\xbeiul\xc4\x97s, apvalios, tarp j\xc5\xb3 didelis tarpas._NEWLINE_Tiek trumpaplauki\xc5\xb3, tiek ilgaplauki\xc5\xb3 selkirkreks\xc5\xb3 kailis su poplaukiu, mink\xc5\xa1tas, stangrus. Ka\xc4\x8diukai gimsta garbanoti, bet jiems sulaukus ma\xc5\xbedaug \xc5\xa1e\xc5\xa1i\xc5\xb3 m\xc4\x97nesi\xc5\xb3, garban\xc4\x97l\xc4\x97s dingsta. Jos v\xc4\x97l atsiranda, kai ka\xc4\x8diukams b\xc5\xabna nuo a\xc5\xa1tuoni\xc5\xb3 iki de\xc5\xa1imties m\xc4\x97nesi\xc5\xb3. Kailis gali formuotis net dvejus metus._NEWLINE_Suaugusios kat\xc4\x97s uodegos ir \xe2\x80\x9eapykakl\xc4\x97s\xe2\x80\x9c plaukai labiau garbanoti nei kit\xc5\xb3 k\xc5\xabno viet\xc5\xb3. Nugaros garban\xc5\xb3 strukt\xc5\xabr\xc4\x85 ir gaus\xc4\x85 lemia klimatas ir hormoniniai poky\xc4\x8diai. \xc5\xaasai visada raityti._NEWLINE_Selkirkreksai b\xc5\xabna \xc4\xafvairi\xc5\xb3 spalv\xc5\xb3 bei ra\xc5\xa1t\xc5\xb3. B\xc5\xabna ir gamtini\xc5\xb3 spalv\xc5\xb3, b\xc5\xabding\xc5\xb3 paprastoms neveislin\xc4\x97ms kat\xc4\x97ms (rausvos, juodos, baltos ir melsvos), ir su \xc5\xbeym\xc4\x97mis kaip Siamo kat\xc4\x97s. Akys b\xc5\xabna \xc4\xafvairi\xc5\xb3 spalv\xc5\xb3.'